Ψήφισμα

του Ευρωπαϊκού Κοινοβουλίου το οποίο συνοδεύει την απόφαση σχετικά με την απαλλαγή όσον αφορά την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 2001 - Τμήμα VΙ - Οικονομική και Κοινωνική Επιτροπή

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον λογαριασμό διαχείρισης και τον δημοσιονομικό ισολογισμό για το οικονομικό έτος 2001 [SEC(2002) 405 - C5-0246/2002],

έχοντας υπόψη την ετήσια έκθεση του Ελεγκτικού Συνεδρίου σχετικά με το οικονομικό έτος 2001 συνοδευόμενη από τις απαντήσεις των θεσμικών οργάνων (C5-0538/2002)(1),

έχοντας υπόψη τη δήλωση αξιοπιστίας σχετικά με την αξιοπιστία των λογαριασμών και τη νομιμότητα και κανονικότητα των υποκειμένων πράξεων την οποία παρέσχε το Ευρωπαϊκό Ελεγκτικό Συνέδριο σύμφωνα με το άρθρο 248 της συνθήκης ΕΚ (C5-0538/2002),

έχοντας υπόψη τη σύσταση του Συμβουλίου, της 7ης Μαρτίου 2003 (C5-0087/2003),

έχοντας υπόψη το άρθρο 272 παράγραφος 10 και το άρθρο 275 της συνθήκης ΕΚ,

έχοντας υπόψη το άρθρο 22 παράγραφοι 2 και 3 του δημοσιονομικού κανονισμού της 21ης Δεκεμβρίου 1977(2), καθώς και το άρθρο 50 του δημοσιονομικού κανονισμού της 25ης Ιουνίου 2002(3),

έχοντας υπόψη τα άρθρα 93α και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού (A5-0101/ 2003/αναθ. 1),

1. συγχαίρει την Οικονομική και Κοινωνική Επιτροπή για την προθυμία της(4) να διαβιβάσει στην αρμόδια για την απαλλαγή αρχή τις πλήρεις εκθέσεις δραστηριοτήτων που συνέταξαν οι κύριοι διατάκτες, σύμφωνα με το άρθρο 60 παράγραφος 7 του νέου δημοσιονομικού κανονισμού·

2. χαιρετίζει την πρόοδο που κατέγραψε(5) η Οικονομική και Κοινωνική Επιτροπή με την θέσπιση του ανεξάρτητου εσωτερικού ελεγκτή και της ειδικής ομάδας για τις δημοσιονομικές παρατυπίες, όπως επιβάλλει ο νέος δημοσιονομικός κανονισμός· υπογραμμίζει την ανάγκη επαγρύπνησης εκ μέρους του εσωτερικού ελεγκτή της Οικονομικής και Κοινωνικής Επιτροπής κατά την εξέταση συστημάτων, αλλά και εκ μέρους των υπαλλήλων ("επαληθευτών") που είναι υπεύθυνοι για τον έλεγχο των συναλλαγών, λαμβάνοντας υπόψη τα προβλήματα που επισημάνθηκαν σε προηγούμενες εκθέσεις απαλλαγής·

3. καλεί την Οικονομική και Κοινωνική Επιτροπή να διαβιβάσει, στην αρμόδια για την απαλλαγή αρχή, αντίγραφο των εσωτερικών κανόνων που διέπουν την εκτέλεση του προϋπολογισμού της, μόλις αυτοί εγκριθούν, καθώς και τον χάρτη που ισχύει για τον εσωτερικό ελεγκτή της·

4. χαιρετίζει τα δείγματα διοργανικής συνεργασίας (κτήρια, δημόσιοι διαγωνισμοί στον τομέα των ασφαλειών) που περιγράφονται στις απαντήσεις στο ερωτηματολόγιο(6) και καλεί τα θεσμικά όργανα να συνεχίσουν τις προσπάθειές τους προς αυτή την κατεύθυνση·

5. εκφράζει την ικανοποίησή του για τον ευανάγνωστο και ενημερωτικό τρόπο με τον οποίο παρουσιάζεται η ανάλυση δημοσιονομικής διαχείρισης της Οικονομικής και Κοινωνικής Επιτροπής(7)·

6. εκφράζει την ικανοποίησή του για τα μέτρα που ενέκριναν τόσο η Οικονομική και Κοινωνική Επιτροπή όσο και η Επιτροπή των Περιφερειών στην προσπάθειά τους να επιτύχουν μια πραγματική πολιτική ίσων ευκαιριών(8) και προτρέπει τα δύο όργανα να συνεχίσουν στην κατεύθυνση αυτή·

7. εκφράζει τη λύπη του διότι, κατά παράβαση των λογιστικών πρακτικών, συμπεριλήφθηκε στους λογαριασμούς των δύο οργάνων η σωρευτική απόσβεση του κτιρίου Montoyer· ελπίζει ότι, κατ' εφαρμογή των συστάσεων του Ελεγκτικού Συνεδρίου, το σημείο αυτό θα διορθωθεί κατά το κλείσιμο της λογιστικής χρήσης για το έτος 2002·

8. σημειώνει την εκτίμηση του Ελεγκτικού Συνεδρίου ότι δεν μπορεί να παρασχεθεί εγγύηση για την αξιοπιστία της αξίας της θέσης "λοιπές ενσώματες ακινητοποιήσεις", δεδομένου ότι δεν πραγματοποιήθηκε φυσική απογραφή από το 1998 και έπειτα(9)· κάνει δεκτή την απάντηση των δύο οργάνων ότι η υλική απογραφή θα έχει ολοκληρωθεί μέχρι το τέλος του 2002· καλεί το Ελεγκτικό Συνέδριο να ελέγξει την ακρίβεια της απογραφής αυτής·

9. σημειώνει τη δήλωση ότι το σχέδιο ανακαίνισης του κτιρίου Belliard συνεχίζει να εφαρμόζεται πιστά(10); από την άποψη τόσο του χρονοδιαγράμματος, όσο και της ποιότητας· καλεί τα δύο όργανα, ωστόσο, να διαβιβάσουν έκθεση στην αρμόδια για την απαλλαγή αρχή, πριν από την 1η Ιουλίου 2003, σχετικά με την πρόοδο όσον αφορά τους διαγωνισμούς για τον εξοπλισμό των αιθουσών συνεδριάσεων και περιέχουσα αξιολόγηση του σχεδίου Belliard μέχρι σήμερα, από την άποψη της χρηστής δημοσιονομικής διαχείρισης·

10. σημειώνει ότι οι ανάγκες των δύο οργάνων στην προοπτική της διεύρυνσης έχουν εντοπισθεί και έχει υποβληθεί σχετικό αίτημα στην αρμόδια για τον προϋπολογισμό αρχή·

11. καλεί τα μέλη της Ευρωπαϊκής Συνέλευσης να σκεφθούν προσεκτικά σχετικά με την αποτελεσματικότητα και τη σημασία της ΟΚΕ, στο πλαίσιο των 300 συμβουλευτικών οργανισμών και επιτροπών που επικουρούν την Επιτροπή, να λάβουν υπό σημείωση το αλληλοεπικαλυπτόμενο και διπλό έργο που επιτελείται και να λάβουν μέτρα για να τεθεί τέρμα σε αυτήν την κατάσταση·

12. επισημαίνει ότι η ΟΚΕ μπορεί να καλείται να γνωμοδοτήσει μόνον σχετικά με τη διαμόρφωση της πολιτικής και μπορεί να διατυπώνει συστάσεις, αλλά ότι ο κοινωνικός διάλογος που συμφωνήθηκε στη συνθήκη του Μάαστριχτ μπορεί, αντίθετα, να οδηγεί σε δεσμευτική νομοθεσία· ανησυχεί, από τη μια πλευρά, διότι οι κοινωνικοί εταίροι ασκούν κριτική για την έλλειψη διαθέσιμων πόρων και σημειώνει, από την άλλη πλευρά, ότι μετά τη διεύρυνση το κόστος της ΟΚΕ θα ανέλθει σε 99, 6 εκατ. ευρώ (έκθεση της ΟΚΕ προς τις αρμόδιες για τον προϋπολογισμό αρχές, Οκτώβριος του 2001), ακόμη και αν τμήμα αυτού του κόστους μοιράζεται με την Επιτροπή των Περιφερειών· καλεί τα μέλη της Ευρωπαϊκής Συνέλευσης να εξετάσουν αυτό το ζήτημα κατά τις συζητήσεις τους.

(1) ΕΕ C 295 της 28.11.2002, σ. 1.

(2) ΕΕ L 356 της 31.12.1977, σ. 1.

(3) ΕΕ L 248 της 16.9.2002, σ. 1.

(4) Απαντήσεις σε ερωτηματολόγιο ΡΕ 315.844 (αριθ. 3).

(5) Απαντήσεις σε ερωτηματολόγιο ΡΕ 315.844 (αριθ. 2).

(6) ΡΕ 315.844 (αριθ. 4).

(7) Παράρτημα στον λογαριασμό διαχείρισης SEC(2002) 405.

(8) Απαντήσεις σε ερωτηματολόγιο ΡΕ 315.844 (αριθ. 3).

(9) Ετήσια έκθεση 2001, σημείο 7.15.

(10) Απαντήσεις σε ερωτηματολόγιο ΡΕ 315.844 (αριθ. 1).